钦定古今图书集成/明伦汇编/人事典/第073卷 > 清暑笔谈 > 《君子无荣辱解》唐·韦瑞符
## 钦定古今图书集成/明伦汇编/人事典/第073卷 > 清暑笔谈 > 《君子无荣辱解》唐·韦瑞符

所谓荣与辱者，贤不肖之辨也，朝暮之所存也，君子
小人所以异道而殊名也。君子无荣辱，小人有辱而
无荣。志意修，术业明，德行备饰，是荣之自内者也。由
之而爵列尊，谷禄厚，无择而不宜，是荣之自外者也。
君子有诸内，而外者至焉，犹是艺之耨之，鏄之，水泽
以时而苗之猥大者也。而世谓之荣，是果不足为君
子荣也。以至贵于天下，立国家，偃然若固有之者，彼
修之非一日也，得之诚有术也，吾所以待之无愧也，
又何荣乎哉？厄穷詈侮，暴怒横逆，以至于系悴逐磔，
世所谓之辱者，是又果不足为君子辱也。问其逢何
物也，其遭何时也，吾之所以不容，用吾之所修，可于
尧、禹、孔子，而不可于斯时也，吾又何辱乎哉？君子无
荣，非不荣也。所以为荣者，出于吾道耳，异乎世之所
谓幸而荣者也。谓种而收者幸，可乎？君子无辱，非不
辱也。吾之道大，彼不足用；吾之说是，彼不足闻。辱诚
有所在也，犹河海之不可内于坳涔也，是岂河海辱
哉？故曰：“君子无荣辱。”由是为说也，小人有辱无荣。曲
哆险诡，突诞嫉贼，是辱自内者也。由之而得刑杀流
放，是亦有诸内而外者至焉。是犹薉芜之郁涩之而
蓬乱疽结也，谓饭肉死者不幸可乎？幸而集奸容邪，
盗有位势，则当时之贤者阴指而默笑之。愤之甚者，
笔之于书，以示戒于后。视其所处，如鼠之肥肆于廪
也，豕之腯泽于栏也，其荣乎哉？故曰：“小人有辱无荣
也。”小人之有辱无荣，内外备至而不容说焉。然则就
是说，吾又有明焉。君子非有荣者，有仁义之荣，而无势仕之荣也。在吾之修者，尧、禹、孔子，吾将坦荡荡而
君师之，立其朝，跻其堂，悟而有之，流千万世，鼻口吾
芳𬪩，故曰“有仁义之荣也。”若势与仕，吾又恶取哉？得
之，吾不屑也，流千万世。不遂者，称道而自信焉，恶在
乎得与否也？故曰：“无势，仕之荣也。”若小人，则无适而
不辱也。学者述道，行吾说而审取焉，君子小人分矣。